Vlad Voiculescu despre proiectul Gabrielei Firea pentru Spitalul Metropolitan: Cu ce documente ați prezentat nu ați obține nici finanțarea unei cișmele publice

Vlad Voiculescu, candidatul PLUS la Primăria București, critică proiectul Spitalului Metropolitan făcut public de primarul general, Gabriela Firea, care urmează să fie discutat la viitoarea ședință a Consiliului General.

Voiculescu scrie într-o postare pe Facebook că din documentația prezentată de Firea ”lipseste un document esential pentru inceperea oricarui demers de acest fel, numit Analiza a Necesitatilor. Aceasta trebuie sa fie bazata pe numarul total al locuitorilor din zona de influenta, structura de varsta, determinarea celor mai frecvente boli pe grup de varsta, calculul numarului necesar de paturi in functie de cazuistica si durata medie de spitalizare, durata medie a interventiilor chirurgicale, etc”.

Fostul ministru al Sănătății în guvernul Cioloș mai arată că ”cine a pregatit proiectul pare a fi ramas ancorat in conceptele de organizare a unitatilor spitalicesti din RSR (si tot lagarul sovietic) din anii ‘70-’80. Orice gandire moderna este axata pe concepte precum Sectii interdiciplinare de ingrijire redusa, normala, intensiva, Cresterea volumului interventiilor chirurgicale de zi; Organizare care sa permita tratamentul pacientului in grupuri multidisciplinare de medici, fara ca pacientul sa fie mutat dintr-o sectie in alta”.

Voiculescu mai arată că lipsesc studiile de impact asupra zonei și că noul proiect nu mai trece prin procedura legala de consultare a populatiei.

Reamintim că Spitalul Metropolitan din București, proiect inițiat de Gabriela Firea, va costa 4,7 miliarde de lei (circa un miliard de euro), potrivit proiectului de hotărâre a Consiliului general al Municipiului București, pusă în dezbatere vineri pe site-ul Primăriei Capitalei. În urmă cu două zile, pe 11 decembrie, Gabriela Firea spunea într-o conferință de presă că proiectul va costa 400 de milioane de euro.

Presupusul spital, pentru care nu există în acest moment o sursă de finanțare, ar urma să fie amplasat la marginea orașului, pe Șoseaua Pipera nr. 63 – 65, și ar urma să fie construit în 5 ani.

”Spitalul Metropolitan este mai mult decât un spital, este un concept nou pentru România, deoarece acest obiectiv va îngloba nu numai un spital, ci și locuințe pentru doctori, spații hoteliere pentru pacienți și pentru familiile acestora, creșă și grădiniță pentru copiii personalului medical, săli de cursuri și conferințe”, se arată în proiectul de hotărâre.

Foto: Vlad Voiculescu / Facebook